เปิดรับสมัคร “ส.ส.บัญชีรายชื่อ” วันแรกคึกคัก แกนนำ 49 พรรคร่วมลุ้นเบอร์
วันแรกรับสมัคร ส.ส.ปาร์ตี้ลิสต์-ส่งชื่อแคนดิเดตนายกฯ 'หัวหน้าพรรค-แกนนำ' 49 พรรค รอลุ้นเบอร์กันคึกคัก
วันแรก 49 พรรค ตบเท้าคึกคักลงรับสมัคร ส.ส.บัญชีรายชื่อ
4 เม.ย. 2566

เมื่อวันที่ 4 เม.ย. ผู้สื่อข่าวรายงานว่า  ที่อาคารไอราวัตพัฒนา ศาลาว่าการกรุงเทพมหานคร เขตดินแดง ซึ่งคณะกรรมการการเลือกตั้ง (กกต) กำหนดให้เป็นสถานที่รับสมัคร ส.ส.แบบบัญชีรายชื่อ และรับแจ้งรายชื่อบุคคล ซึ่งพรรคการเมืองนั้นมีมติว่าจะเสนอให้สภาผู้แทนราษฎรเพื่อพิจารณาให้ความเห็นชอบแต่งตั้งเป็นนายกรัฐมนตรี ระหว่างวันที่ 4-7 เมษายน 2566
เวลา 08.00 น. ตัวแทนพรรคการเมืองทยอยเดินทางมาลงเวลากันตั้งแต่ช่วงเช้ามืด ซึ่งพรรคการเมืองแรกที่มาลงเวลาคือ พรรคเพื่อชาติไทย ลงชื่อในสมุดลงเวลา 05.49 น. โดยก่อนเวลา 08.30 น. พบว่ามีพรรคการเมืองลงเวลา จำนวน 49 พรรค
โดยตัวแทนพรรคการเมืองที่เข้าร่วมในการสมัครรับเลือกตั้ง ส.ส.แบบบัญชีรายชื่อ ที่น่าสนใจ อาทิ พล.อ.ประยุทธ์ จันทร์โอชา นายกรัฐมนตรีและแคนดิเดตนายกรัฐมนตรีพรรครวมไทยสร้างชาติ , นายพีระพันธุ์ สาลีรัฐวิภาค หัวหน้าพรรครวมไทยสร้างชาติ, พล.อ.ประวิตร วงษ์สุวรรณ รองนายกรัฐมนตรีและ หัวหน้าพรรคพลังประชารัฐ
นายอนุทิน ชาญวีรกูล หัวหน้าพรรคภูมิใจไทย, นายจุรินทร์ ลักษณวิศิษฏ์ หัวหน้าพรรคประชาธิปัตย์, น.ส.แพทองธาร ชินวัตร หัวหน้าครอบครัวเพื่อไทย, นายเศรษฐา ทวีสิน ว่าที่แคนดิเดตนายกฯพรรคเพื่อไทย, นายพันธ์ธวัช นาควิสุทธิ์ หรือ นอท กองสลากพลัส หัวหน้าพรรคเปลี่ยน, นายพิธา ลิ้มเจริญรัตน์ หัวหน้าพรรคก้าวไกล
นายไพบูลย์ นิติตะวัน รองหัวหน้าพรรคพลังประชารัฐ, คุณหญิงสุดารัตน์ เกยุราพันธุ์ หัวหน้าพรรคไทยสร้างไทย, พล.ต.อ.เสรีพิศุทธ์ เตมียเวส หัวหน้าพรรคเสรีรวมไทย, นพ.วรงค์ เดชกิจวิกรม หัวหน้าพรรคไทยภักดี, นายมงคลกิตติ์ สุขสินธารานนท์ หัวหน้าพรรคไทยศรีวิไลย์, นางลดาวัลลิ์ วงศ์ศรีวงศ์ หัวหน้าพรรคเสมอภาค, พ.ต.อ.ทวี สอดส่อง เลขาธิการพรรคประชาชาติ เป็นต้น
 
 

 

 


ขณะเดียวกัน นายอิทธิพร บุญประครอง ประธาน กกต. พร้อมด้วย นายเลิศวิโรจน์ โกวัฒนะ, นายฐิติเชฏฐ์ นุชนาฏ กกต. นายแสวง บุญมี เลขาธิการ กกต. เข้าร่วมการสมัครรับเลือกตั้ง ส.ส.แบบบัญชีรายชื่อ
จากนั้นเวลา 08.30 น. เลขาธิการ กกต.มีการหารือร่วมกับหัวหน้าพรรคการเมือง หรือกรรมการบริหารพรรคการเมืองผู้ที่ได้รับมอบหมายเพื่อตกลงกำหนดลำดับการยื่นใบสมัครรับเลือกตั้ง หากไม่สามารถตกลงกันได้ ประธาน กกต.จะดำเนินการจับสลาก
โดยการจับสลากจะแบ่งเป็น 2 รอบ คือ 1.การจับสลากครั้งที่หนึ่ง ประธาน กกต.จับสลากชื่อพรรคการเมืองเพื่อจัดลำดับพรรคการเมืองที่มีสิทธิจับสลากลำดับในการยื่นใบสมัคร และ 2.การจับสลากครั้งที่สอง ให้หัวหน้าพรรคการเมือง หรือกรรมการบริหารพรรคการเมืองผู้ที่ได้รับมอบหมายทำการจับสลากเรียงลำดับตามผลการจับสลากครั้งแรก เมื่อพรรคจับสลากได้หมายเลขใด ให้ถือเป็นลำดับในการยื่นบัญชีรายชื่อผู้สมัคร
 